**Eero Uolevi Syvänoja** (15. lokakuuta 1926 Jaala – 25. huhtikuuta 2022 Helsinki) oli suomalainen graafinen suunnittelija. Julisteiden ja mainoskampanjoiden suunnittelun ohella hän tuli tunnetuksi taideteollisuusalan näyttelyiden suunnittelijana ja myös huonekalumuotoilijana.

Syvänoja astui jatkosodan loppuvaiheessa 17 vuoden iässä palvelukseen Brewster-hävittäjälentokonelaivueessa 26. Hän sai asemekaanikon koulutuksen, mutta toimi etupäässä mukana lennonjohdossa.*lähde?* Sotien jälkeen hän kouluttautui graafikoksi Ateneumissa ja työskenteli 1950-luvulla Myyntimainonta- ja Valotorni-mainostoimistoissa.*lähde?*

Syvänoja oli 1960-luvulla yksi Markkinointi Viherjuuren keskeisiä mainonnan suunnittelijoita Matti Viherjuuren, Erkki-Mikael Salmen, Pirkko Tatarinovin ja Annikki Saarikiven rinnalla. Vuonna 1961 hän sai vuoden parhaan julisteen palkinnon vaatevalmistaja Turolle tekemällään työllä. Askolle tehty juliste palkittiin vuonna 1968. Vuonna 1976 Syvänojan Matkailun edistämiskeskukselle suunnittelema julistesarja *Four Seasons* sai tuomariston erikoispalkinnon matkailualan tapahtumassa Italian Cataniassa. Vuoden 1978 parhaana aatteellisena julisteena palkittiin Matti Viherjuuren ja Eero Syvänojan ulkoministeriölle ja matkailujärjestöille suunnittelema *Finlandia*-juliste. Syvänojan suunnittelema on muun muassa Lumenen ensimmäinen huulipuikko sekä monet logot ja pakkaukset muun muassa Arabialle ja Nesteelle. Hän teki myös kymmeniä äänilevykansia erityisesti Finlandia Recordsille.

Eero Syvänoja työskenteli Viherjuurella 16 vuotta, kunnes perusti Pirjo Lausamo-Laineen kanssa oman suunnittelutoimiston P&E:n, jonka Viherjuuri osti myöhemmin.*lähde?* Tämän jälkeen Syvänoja ja Lausamo-Laine jatkoivat Viherjuuren graafisen suunnittelun toimistossa nimeltä Indigo.

Eero Syvänojan puoliso oli italialaisia designhuonekaluja myyneen Funktion perustaja Alli Syvänoja (1929–2014). Heidän yhdessä suunnittelema ja Jouni Revon valmistama pyökkipöytä voitti vuonna 1992 Mööpeli-kalustesuunnittelukilpailun. Kahta vuotta myöhemmin Eero Syvänojan suunnittelema ja puusepänliike Solidon koivusta rakentama keittiötyöpiste sai Mööpeli-kilpailussa jaetun ensipalkinnon.

Lähteet
-------

1. ↑  Kuolinilmoitus. *Helsingin Sanomat* 29.5.2022, s. B 29
2. ↑  Heinonen, Visa ja Konttinen, Hannu: *Nyt uutta Suomessa! Suomalaisen mainonnan historia*, s. 163. Helsinki: Mainostajien liitto, 2001.
3. ↑  Eero Syvänoja parhaan julisteen tekijä 1961.  *Helsingin Sanomat*, 8.4.1962. Näköislehti (maksullinen).
4. ↑  Vuoden 1968 parhaat julisteet palkittiin.  *Helsingin Sanomat*, 25.3.1969, s. 16. Näköislehti (maksullinen).
5. ↑  "Four Seasons" sai palkinnon.  *Helsingin Sanomat*, 26.8.1976. Näköislehti (maksullinen).
6. ↑  Kaksi julistetta kohosi kärkeen.  *Helsingin Sanomat*, 6.4.1978, s. 17. Näköislehti (maksullinen).
7. ↑  Ajan patina teki muovista muotia.  *Turun Sanomat*, 24.6.2005. Artikkelin verkkoversio. Viitattu 31.3.2022.
8. ↑  Haku "Syvänoja" *Vuoden Huiput -arkisto, Grafia ry.*. Viitattu 31.3.2022.
9. ↑  Haku "Eero Syvänoja" *Discogs-äänilevytietokanta*. Viitattu 31.3.2022.
10. ↑  Nimitykset.  *Helsingin Sanomat*, 14.4.1987, s. 27. Näköislehti (maksullinen).
11. ↑  Pöppönen, Hannu: Sisustusarkkitehti toi italialaista designia – Alli Syvänoja 1929–2014 *Helsingin Sanomat*.  23.5.2014. Viitattu 31.3.2022.  (maksullinen)
12. ↑  Helkama, Iris: Rakenne, muoto vai sisältö.  *Helsingin Sanomat*, 4.7.1992, s. 16. Näköislehti (maksullinen).
13. ↑  Helkama, Iris: Mistä löytyy suunta?.  *Helsingin Sanomat*, 19.6.1994, s. 60. Näköislehti (maksullinen).

Aiheesta muualla
----------------

* Eero Syvänojan muistokirjotus Helsingin Sanomissa